b"\n_START_ARTICLE_\nPrimera onada de teoria feminista\n_START_PARAGRAPH_\nLa primera onada de teoria feminista \xc3\xa9s el nom que rep el moviment feminista del segle XIX i principis del segle XX i les seves reflexions te\xc3\xb2riques. Abans del 1848, en canvi, parlem de protofeminisme. A l'esfera angloparlant dura fins a mitjans dels anys 20, per\xc3\xb2 en altres pa\xc3\xafsos emergeix m\xc3\xa9s tardanament i per tant s'est\xc3\xa9n en el temps. El terme va ser creat a posteriori quan diversos estudiosos es reclamaven com a pertanyents a una segona onada de teoria feminista que es volia diferenciar d'aquest moviment. Es creu que la creadora del terme fou Marsha Lear.\n_START_SECTION_\nPensament\n_START_PARAGRAPH_\nLa primera onada de teoria feminista es va originar als pa\xc3\xafsos anglosaxons amb reivindicacions lligades als drets de la dona en dos \xc3\xa0mbits: el pol\xc3\xadtic i el de reproducci\xc3\xb3. En el primer cas, es va lligar al sufragisme per reclamar el dret a vot de les dones, el dret a ser escollides diputades i a participar en l'esfera p\xc3\xbablica en plena igualtat amb els homes. En el segon \xc3\xa0mbit reclamava el dret a la dona a decidir sobre si volia o no tenir fills, quants i quan, unes reivindicacions que traspassarien l'esfera feminista. _NEWLINE_Aquesta onada recollia la literatura cl\xc3\xa0ssica on reclamava la igualtat entre g\xc3\xa8neres, amb una llarga tradici\xc3\xb3 de protesta contra la misog\xc3\xadnia. Ben aviat es vei\xc3\xa9 la necessitat d'aliar-se amb altres moviments socials per aconseguir els objectius feministes. Aix\xc3\xad el feminisme de la primera onada sovint don\xc3\xa0 suport a teories del liberalisme i a filosofies \xc3\xa8tiques basades en la no discriminaci\xc3\xb3 i igualment des d'aquests corrents s'assumiren les principals reivindicacions feministes. En alguns casos es va aprofitar la sinergia amb altres moviments com l'abolicionisme als Estats Units, donat que ambd\xc3\xb3s exigien la igualtat de tots els individus._NEWLINE_El feminisme primerenc q\xc3\xbcestionava que els rols de g\xc3\xa8nere fossin una conseq\xc3\xbc\xc3\xa8ncia natural de les difer\xc3\xa8ncies biol\xc3\xb2giques entre homes i dones i denunciava que aquestes difer\xc3\xa8ncies s'havien usat per atorgar a la dona una posici\xc3\xb3 inferior a la societat, en un sistema dominat pel patriarcat.\n_START_SECTION_\nAccions\n_START_PARAGRAPH_\nLes accions feministes d'aquesta primera onada es dividien en dos grans grups. D'una banda van proliferar la literatura feminista on s'explicava els objectius i els sup\xc3\xb2sits erronis que sostenien el patriarcat. Aquests escrits constaven d'assajos, manifests i algunes obres de ficci\xc3\xb3. Tenien com a fita conscienciar l'opini\xc3\xb3 p\xc3\xbablica de les injust\xc3\xadcies comeses amb les dones i de les oportunitats que sorgirien per a tothom en tenir en compte els seus drets. _NEWLINE_D'altra banda es convocaven manifestacions peri\xc3\xb2diques destinades a reclamar aquests drets al carrer. Les marxes, amb esl\xc3\xb2gans i ocupaci\xc3\xb3 d'espais cridaven l'atenci\xc3\xb3 d'una societat que pensava que el lloc de la dona era a la llar i li sobtava veure-la al carrer, un espai tradicionalment mascul\xc3\xad. La intenci\xc3\xb3 era portar a la pr\xc3\xa0ctica part del que es reclamava als escrits, exercint el dret a participar en la pol\xc3\xadtica de manera aut\xc3\xb2noma."